《陆士衡墓》
明代·皇甫汸

平原秉秀质，吴趋蔚清芬。迈德自轩裔，夙龄非世群。

圭璋既特自，华萼复辉纷。运谢金陵气，铭晞石室勋。

砥节在绳祖，奉义乃从军。宁知怀慷慨，从兹婴垢氛。

旗掩朝歌月，剑起夜台云。李广忌为将，扬雄耻缀文。

鹿苑成单露，狐丘迷旷芸。吁嗟千载鹤，何处一来闻。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。